**Νίκος Αθηναίος: Σουίτα για ορχήστρα εγχόρδων, 1978 (β’ γραφή Οκτώβριος 2010)**

Η «Σουίτα για ορχήστρα εγχόρδων» γράφηκε το καλοκαίρι του 1978 στην Κολωνία, αμέσως μετά το τέλος των σπουδών μου εκεί. Εκτελέστηκε για πρώτη φορά το φθινόπωρο του ιδίου έτους στο παλάτι του Schwetzingen, κοντά στο Mannheim, από την Ορχήστρα Δωματίου της πόλης αυτής και ηχογραφήθηκε και μεταδόθηκε από την Ραδιοφωνία της Νοτιοδυτικής Γερμανίας.

Μετά από πολλά χρόνια θεώρησα σκόπιμο, με αφορμή την παρουσίαση του από την Καμεράτα, να ξανακοιτάξω το έργο αυτό, αφήνοντας το κατά το μεγαλύτερο μέρος αμετάβλητο, επεμβαίνοντας ωστόσο – εδώ και εκεί – στην ενορχήστρωση, διαφοροποιώντας κάπως την δυναμική και συμπληρώνοντας, σε μερικά σημεία, την φόρμα. Η μεγαλύτερη επέμβαση έγινε στο τελευταίο μέρος, στο φινάλε, ιδιαίτερα στην coda.

Η «Σουίτα» αποτελείται από 6 μέρη, σε εναλλαγή αργών – γρήγορων κινήσεων. Κάθε γρήγορο μέρος βασίζεται σε θεματικά στοιχεία ή μοτίβα, που πρωτοεμφανίζονται σε αποσπασματική μορφή στο προηγούμενο αργό και διαμορφώνονται, στο γρήγορο μέρος, σε θέματα. Στο φινάλε και μετά την εμφάνιση του δικού του αυτοτελούς θέματος, επιδίδονται οι τρείς θεματικές ενότητες σε έναν συνδυασμό (ή ανταγωνισμό) των στοιχείων από τις οποίες αποτελούνται – αρχικά ανά δύο (Γ-Α και Γ-Β), μετά μαζί και οι τρείς – για να οδηγήσει η συμπύκνωση αυτή στην κορύφωση του όλου έργου στην τελική coda.